Proiectul legii salarizării ar fi trebuit depus în Parlament, după ce șeful PSD, Liviu Dragnea, anunțase pe 10 aprilie că depunerea sa va fi amânată cu o săptămâna.



Liderul deputaţilor PSD, Marcel Ciolacu, a declarat însă marţi, la finalul şedinţei grupului deputaţilor social-democraţi, că proiectul nu va fi depus în această săptămână și nu există „un orizont de timp” pentru depunerea la Parlament, scrie News.ro.



Întrebat când va fi depus proiectul legii salarizării unitare, deputatul PSD a răspuns: „Când se vor termina absolut toate dezbaterile şi toate amendamentele şi după ce vom avea un feedback de la toate partidele”.



Ciolacu a mai susținut că proiectul a fost trimis tuturor partidelor parlamentare și că amendamentele vor trebui trimise către Ministerul Muncii, nu către PSD.

Săptămâna trecută, când ar fi trebui depus proiectul legii salarizării unitare, președintele PSD, Liviu Dragnea, declara: „Eu nu vreau să îl depun astăzi. Să mai stea o săptămână, să meargă la grupuri, să îşi mai dea lumea cu părerea”.

Potrivit proiectului de act normativ, cel mai mare salariu ar urma să fie câștigat de președintele României 17.400 de lei brut, lunar. Premierul ţării şi preşedinţii celor două camere vor avea un salariu de bază de 15.950 de lei.

Parlamentarii vor câştiga un salariu brut 11.600 de lei, iar secretarii de stat 10.150 de lei. Însă legea salarizării unitare prevede creșteri importante de venituri la toate categoriile de bugetari, de la cei debutanți la cei cu vechime maximă în muncă, de la bibliotecari la medici de urgență.